Выкладчык гімназіі №36 імя Мележа ў Гомелі Вольга Яўсеенка наадварот лічыць, што прысутнасць катэхезацыі ў школе адыграла б вялікую ролю, нават без нейкай канфесійнай арыентацыі. “Божыя запаведзі ніхто не адмяняў, і вельмі важна дзяцей звяртаць да іх. У школах ёсць праваслаўныя факультатывы, але ў іх праграме няма роздуму, спасылкі на сучаснае жыццё дзяцей, іх праблемы. Таму вельмі важна, каб прадуманая катэхізацыя абавязкова была ў школе”, - упэўнена настаўніца. Яна адзначае, што многія школьнікі нават не ўяўляюць, што такое каталіцкая або праваслаўная канфесіі: “Са свайго досведу ведаю, што часта дзеці не разбіраюцца ні ў праваслаўі, ні ў каталіцызме, ні ўвогуле ў тым, на чым стаіць хрысціянская вера, на якіх каштоўнасцях”, - дадае настаўніца.